  vk.com (Удмуртская Государственная Филармония I Ижевск) Анжелика Тихонова корреспондент 8-тӥ пӧсьтолэзе Ижкарысь «Динамо» стадионын тодмо пианистлэн Денис Мацуевлэн но Удмуртиысь кун филармонилэн командаоссы куспын футболъя эшлыко пумиськон ортчиз. Крезьгурасьёс искусствоосъя «На родине П. И. Чайковского» фестивале пырисько. Со сярысь Удмуртиысь кун филармонилэн «ВКонтакте» мерлыко вотэсысь бамаз ивортӥзы. Денис Мацуевлэн командаяз фестивальлэн куноосыз Андрей Иванов, Борислав Струлёв, Павел Милюков но Владимир Спесивцев шудӥзы. Соос пумит Удмуртиысь кун филармониысь Кун симфони оркестрысь но «Италмас» ансамбльысь артистъёс вожвылъяськизы. Пианист футбол бусые Аргентинаысь Лионель Мессиен кузьмам футболкаеныз потӥз. Со вылысь испан кылын «Для Дениса с любовью» гожтэмез адӟыны луэ вал. Пумиськон 2:2 лыдын йылпумъяськиз. Шудонэ пыриськисьёсты «Динамо» стадионлэн кивалтӥсез Алексей Киселёв ӟечкылаз но ваньзэсты медальёсын пусйиз. Нялтас вераса, туэ Удмуртиын искусствоосъя «На родине П. И. Чайковского» фестиваль 65-зэ ортче ини. Отчы тодмо артистъёс Денис Мацуев, Юрий Башмет, Игорь Бутман но мукетъёсыз пырисько. Фестивалез усьтонэ Приволжск федерал округысь улосвылъёслэн кивалтӥсьёссы но ветлӥзы.  Тегъёс: Удмуртия Ижкар крезьгур Чайковский Спорт  